
"Ő Felsége a király nevében". Tolvajok és lopás Szatmár vármegyében 1885-1891 között

Kulcsszavak: tolvajok; lopás; jegyzőkönyvek; bűncselekmény; statisztika
Dolgozatom témája a tolvajok és a lopás bűncselekménye a 19. századi Szatmár vármegyében. Olyan nők és férfiak peres iratait dolgozom fel, akik 1885–1891 között lopás gyanúja miatt kerültek törvényszék elé, akár elítélték, akár felmentették őket. Célom egy átfogó kép alkotása a Szatmár vármegyei tolvajokról, arról, hogy mit loptak és hogyan tették, valamint összehasonlítom a férfiak és nők lopási szokásait, elemezve a köztük levő különbségeket/hasonlóságokat. Forrásaim a Szatmár megyei törvényszék jegyzőkönyvei, melyek a Román Nemzeti Levéltár Szatmár megyei levéltárában találhatóak.
A bevezetőt követően az első fejezetben a lopás rövid büntetőjogi történetét mutatom be, kihangsúlyozva azt, hogy a Csemegi-kódexben hogyan jelent meg a bűncselekmény, milyen előírások alapján határozták meg, hogy valaki lopást követett-e el, valamint hogyan büntették. A források alapján azt is szemléltetem, hogy mennyire tartották be vagy sem a büntetőtörvénykönyvben előírtakat. A második fejezetben a forrásaimat elemzem a statisztika módszereit alkalmazva: a megadott információkat számszerűsítem, hogy ezáltal mutassam be, mely kategóriák (nem, kor, vallás, családi állapot, vagyoni állapot, lakhely, foglalkozás, írástudás alapján) voltak hajlamosabbak a bűncselekmény elkövetésére. Előadásomban különös figyelmet szentelek a nemek közötti különbségeknek és hasonlóságoknak, valamint a szakirodalomban kihangsúlyozott társadalmi és gazdasági tényezőknek. A dolgozatomat egy összefoglalóval és a jövőbeni kutatásaim felvázolásával zárom.
 



